No je
rivade nissune gnove concrete dal incuintri dai 16 di Lui a Parîs
tra i rapresentants dal guvier francês e i delegâts des
organizazions des scuelis parificadis che a doprin une lenghe
minoritarie. I funzionaris ministeriâi, di fat, si son dome
impegnâts a riferî al esecutîf francês lis domandis rivadis
intant dal incuintri. Ce che si domande e je une leç di pueste che e
permeti di dâ une soluzion definitive al status di chescj istitûts
scolastics – i unics intal stât francês là che basc, ocitan,
catalan, breton e alsazian a son doprâts tant che lenghis di
insegnament – e massime ai lôr sistemis di finanziament. A
discjadenâ il probleme al jere stât il prefet vicjari di Baiona /
Bayonne cul blocâ il decret di finanziament decidût dal comun di
Hendaia / Hendaye pe costruzion di une gnove scuele in lenghe basche
su la fonde de cussì clamade leç Falloux, une leç dal 1850 che no
previôt pes scuelis privadis la pussibilitât di finanziaments de
bande dai ents locâi. Nissun le veve mai doprade par intervignî su
cheste materie, ma cumò e rapresente un precedent che al riscje in
cierts câs di pidimentâ fintremai la esistence di chestis realtâts
sei intal Paîs Basc setentrionâl (Ipar Euskal Herria), sei ta chês
altris comunitâts minorizadis dal stât francês.
Font:
Gara, 17/07/13
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fra_Latn kac_Latn